b'\n_START_ARTICLE_\nBr\xc3\xb8nn\xc3\xb8y\n_START_SECTION_\nGeografi\n_START_PARAGRAPH_\nBr\xc3\xb8nn\xc3\xb8y har en rik og variert natur, fra \xc3\xb8yriket p\xc3\xa5 strandflaten i vest via frodige bygder til h\xc3\xb8yfjellet i \xc3\xb8st. I s\xc3\xb8rvest ligger det ber\xc3\xb8mte fjellet Torghatten som er kommunens mest kjente landemerke. Verdens nordligste naturlig forekommende lindeskog vokser i Br\xc3\xb8nn\xc3\xb8y, og det er boreal regnskog i Gr\xc3\xb8nlidalen naturreservat. _NEWLINE_Br\xc3\xb8nn\xc3\xb8y har en vakker og spennende skj\xc3\xa6rg\xc3\xa5rd med hundrevis av sm\xc3\xa5 og store \xc3\xb8yer, holmer og skj\xc3\xa6r. Velfjorden skj\xc3\xa6rer over 30 kilometer inn fra nordvest mot s\xc3\xb8r\xc3\xb8st.\n_START_SECTION_\nElver, fjell og vatn i Br\xc3\xb8nn\xc3\xb8y\n_START_PARAGRAPH_\nDet ligger en rekke s\xc3\xa6rpregede fjelltopper med merkede l\xc3\xb8yper og store utsikter i kommunen. Hvert \xc3\xa5r blir ti fjell valgt som m\xc3\xa5l i den s\xc3\xa5kalte \xc2\xabFjelltrimmen\xc2\xbb. Noen lett tilgjengelige fjell er Tilremshatten, Mofjellet, Ramntind, Vikerfjellet og Torghatten. Det h\xc3\xb8yeste punktet er Breivasstinden p\xc3\xa5 grensa til Grane i \xc3\xb8st, 1225 moh._NEWLINE_Av st\xc3\xb8rre vatn finner vi Eidvatnet og Engavatnet.\n_START_SECTION_\nTettsteder i Br\xc3\xb8nn\xc3\xb8y kommune\n_START_PARAGRAPH_\nTettbyggelsen i og omkring det tidligere ladestedet Br\xc3\xb8nn\xc3\xb8ysund er definert som et tettsted av Statistisk sentralbyr\xc3\xa5. Tettstedet har 4\xc2\xa0955 innbyggere if\xc3\xb8lge SSB. Tettstedet er et av de st\xc3\xb8rste i Nordland fylke. _NEWLINE_Kommunen har ogs\xc3\xa5 to mindre tettsteder, Hommelst\xc3\xb8 med 293 innbyggere, og Toft med  219 innbyggere. En mindre del av tettstedet Berg ligger ogs\xc3\xa5 innenfor Br\xc3\xb8nn\xc3\xb8y kommune.\n_START_SECTION_\nN\xc3\xa6ringsliv\n_START_PARAGRAPH_\nKommunen er et regionalt administrasjons- og utdanningssenter. Den statlige etaten Br\xc3\xb8nn\xc3\xb8ysundregistrene bidrar til at om lag 75\xc2\xa0% av jobbene i kommunen er innenfor terti\xc3\xa6rn\xc3\xa6ringene.\n_START_SECTION_\nHistorie\n_START_PARAGRAPH_\nBr\xc3\xb8nn\xc3\xb8y fikk sin n\xc3\xa5v\xc3\xa6rende st\xc3\xb8rrelse i 1977, da S\xc3\xb8mna ble skilt ut som egen kommune.\n_START_SECTION_\nKulturminner i Br\xc3\xb8nn\xc3\xb8y\n_START_PARAGRAPH_\nBr\xc3\xb8nn\xc3\xb8y kirke, som ligger i S\xc3\xb8rbyen, ble innviet i 1870, men stedets f\xc3\xb8rste kirke ble bygd s\xc3\xa5 tidlig som p\xc3\xa5 slutten av 1100-tallet. _NEWLINE_N\xc3\xb8stvik kirke, ogs\xc3\xa5 kalt Velfjord kirke, fra 1674 er kommunens eldste kirke og en av de eldste trekirkene i Nord-Norge._NEWLINE_Rett utenfor byen ligger Skars\xc3\xa5sen, et gammelt kystfort fra andre verdenskrig, med blant annet en kanonstilling, lyskaster, l\xc3\xb8pegraver og tunneler. Omr\xc3\xa5det passer bra for den som vil oppleve b\xc3\xa5de historie og friluftsliv.\n_START_SECTION_\nSkulpturlandskap Nordland\n_START_PARAGRAPH_\nSteinar Breiflabb av Erik Dietman er en skulptur som tilh\xc3\xb8rer samlingen Skulpturlandskap Nordland. Skulpturen er sentralt plassert p\xc3\xa5 ei lita \xc3\xb8y midt i Br\xc3\xb8nn\xc3\xb8ysundet.\n_START_SECTION_\nTusen\xc3\xa5rssted\n_START_PARAGRAPH_\nKommunens tusen\xc3\xa5rssteder er Br\xc3\xb8nn\xc3\xb8y kirke og Br\xc3\xb8nn\xc3\xb8ysund gamle kirkested. Dette er valgt p\xc3\xa5 bakgrunn av at i det meste av Br\xc3\xb8nn\xc3\xb8ysunds historie, fra 1200-tallet og fram til 1870, dreier mye seg om historia til kirka og beboerne i presteg\xc3\xa5rden. Br\xc3\xb8nn\xc3\xb8y kirke har f\xc3\xa5tt middelalderstatus og ble i perioden 2004\xe2\x80\x932010 restaurert for 26 mill. kr._NEWLINE_Fra midten av 1800-tallet begynner det \xc3\xa5 vokse fram et tettsted. Stimulert av offentlig service, rikt sildefiske og etter hvert Hurtigruta. Et lite tettsted begynner \xc3\xa5 ta form ved prost Kiellands bebyggelsesplan av 1887\xe2\x80\x931888. Dette omr\xc3\xa5det kalles idag for S\xc3\xb8rbyen \xe2\x80\x93 kystby 1900; spesialomr\xc3\xa5de bevaring. Det er dette omr\xc3\xa5det som er identisk med \xc2\xabBr\xc3\xb8nn\xc3\xb8ysund gamle kirkested\xc2\xbb._NEWLINE_Det ble ikke plantet tusen\xc3\xa5rstre, men nedenfor Presteg\xc3\xa5rden ble tusen\xc3\xa5rsskiltet satt p\xc3\xa5 et gammelt all\xc3\xa9tre.'